Keputusan Sarawak untuk kepentingan rakyat
ALEXANDRA LORNA KUCHING:  Sarawak membuat keputusan
tepat kerana tidak melaksanakan Perintah Kawalan Pergerakan Bersyarat (PKPB) di
negeri ini, kata Datuk Bandar Majlis Bandaraya Kuching Selatan(MBKS), Dato Wee
Hong Seng. Katanya, beliau gembira melihat kepemimpinan negeri yang berkebolehan dalam
membuat keputusan dan mengambil keputusan terbaik untuk rakyat Sarawak.  “Ini adalah keputusan yang
sukar dibuat tetapi ia adalah keputusan yang berani demi kepentingan semua
orang Sarawak,” katanya dalam satu kenyataan, di sini semalam. Beliau menambah, jika Sarawak mengikuti keputusan Kerajaan Persekutuan
dengan membenarkan perkhidmatan kedai kopi dan restoran beroperasi semula mulai
4 Mei, ia bukanlah satu perkara yang mudah seperti disangka. “Bagi saya, tidak akan mudah dilaksanakan kerana kekurangan tenaga
kerja dan kita masih berada di zon merah,” katanya. Sementara itu, Wee dalam kenyataan di laman sosial Facebook beliau
mengajukan soalan  adakah Sarawak
bersedia untuk PKPB setelah menyuarakan keprihatinannya terhadap sebilangan
orang yang pergi ke pasar tempatan untuk membeli barang makanan Sabtu lalu.  “Adakah kita sudah bersedia?
MBKS menetapkan prosedur operasi standard (SOP) di semua pasar.  Inilah yang berlaku pagi ini (di Pasar
Kenyalang).  “Sekiranya Sarawak menetapkan
SOP untuk mengikuti kerajaan (persekutuan), bagaimana ia akan
dilaksanakan?,” tanya beliau. Wee turut berkata MBKS telah memasang penghadang di pasar termasuk pasar
Stutong dan menasihati orang ramai untuk mematuhi SOP dengan tegas dan menjaga
jarak sosial semasa PKP. 
See author's posts
